หวั่นลงทุนสั้น-กระทบบจ.ขายหุ้นเพิ่มทุน
บิ๊กตลาดทุนชี้นักลงทุนไทยลงทุนสั้นลง หวั่นเป็นอุปสรรคระดมทุนของ บจ.
3 ส.ค. 2555

บิ๊กตลาดทุนชี้นักลงทุนไทยลงทุนสั้นลง หวั่นเป็นอุปสรรคระดมทุนของ บจ.
นายภควัต โกวิทวัฒนพงศ์ ประธานเจ้าหน้าที่บริหาร บริษัท ทรีนีตี้ วัฒนา (TNITY) เปิดเผยว่า ในช่วงที่ผ่านมานักลงทุนไทยมีพฤติกรรมลงทุนสั้นเกินไป ทำให้มีผลกระทบต่อการเพิ่มทุนของบริษัทจดทะเบียน (บจ.) เช่น ส่งผลให้ราคาขายหุ้นเพิ่มทุนต่ำกว่าความเป็นจริง หรือสร้างความลำบากใจให้กับผู้บริหารในการตัดสินใจเพิ่มทุน สะท้อนได้จากเมื่อมีข่าวเพิ่มทุน ราคาหุ้นในตลาดจะปรับตัวลดลงทันที แม้ว่าการเพิ่มทุนดังกล่าวจะสร้างผลตอบแทนที่ดีให้กับบริษัทและผู้ถือหุ้นในอนาคตก็ตาม 
“ตั้งแต่ปี 2553 เป็นต้นมา บจ. ขยายการลงทุนต่อเนื่อง ซึ่งการลงทุนช่วงเริ่มต้นจะใช้กำไรสะสมเป็นหลัก ต่อมาเริ่มกู้เงินจากธนาคาร แต่หลังจากนี้คาดว่าจะเป็นรอบของการเพิ่มทุนจดทะเบียน ดังนั้นตลาดทุนไทยต้องพร้อมสำหรับการเป็นแหล่งระดมทุนรองรับการขยายกิจการ ซึ่งหากนักลงทุนยังมองเพียงภาพสั้นๆ ก็จะทำให้สมดุลระหว่างตลาดแรกและตลาดรองเสียไป” นายภควัต กล่าว
ทั้งนี้ ทุกฝ่ายควรร่วมมือกันให้ความรู้นักลงทุน สร้างนักวิเคราะห์และบทวิจัยที่มีคุณภาพเพื่อนำมูลค่าพื้นฐานออกไปสู่นักลงทุน ยืดระยะเวลาการถือหุ้นให้นานขึ้น ขณะที่การเพิ่มทุนในอนาคตจะเปิดกว้างมากขึ้น ไม่จำกัดเฉพาะการเสนอขายหุ้นเพิ่มทุนให้กับผู้ถือหุ้นเดิม (RO) แต่จะเสนอขายให้กับประชาชนทั่วไป (PO) หรือนักลงทุนเฉพาะเจาะจง (PP) แต่หากยังลงทุนสั้นตลาดโดยรวมก็จะไม่พัฒนา
นางภัทธีรา ดิลกรุ่งธีระภพ นายกสมาคมบริษัทหลักทรัพย์ไทย กล่าวว่า ไม่เฉพาะนักลงทุนไทยที่มีพฤติกรรมลงทุนสั้นลง แต่เป็นเรื่องที่เกิดขึ้นทั่วโลก แม้แต่ผู้จัดการกองทุนที่ปกติจะลงทุนยาวไม่ต่ำกว่า 1 ปี แต่ปัจจุบันก็มองกันแค่ 6 เดือนเท่านั้น ซึ่งน่าจะเป็นเพราะเทคโนโลยีหรือเครื่องมือสำหรับตัดสินใจลงทุนพัฒนาขึ้นมาก สามารถวิเคราะห์ได้เป็นรายนาที ทำให้สามารถซื้อขายทำกำไรได้ระยะสั้น นอกจากนี้อาจจะเป็นเพราะเศรษฐกิจโลกผันผวนมากขึ้นทำให้ต้องปรับพฤติกรรมการลงทุนตาม
อย่างไรก็ตาม การลงทุนระยะสั้นไม่ได้สร้างผลตอบแทนที่ดีเสมอไป นักลงทุนควรมองการลงทุนระยะยาวมากขึ้น เพราะการลงทุนระยะยาวย่อมมีโอกาสได้รับผลตอบแทนที่ดีกว่าและความเสี่ยงต่ำกว่า
สมาคมพยายามให้ความรู้เกี่ยวกับการลงทุน รวมทั้งผลักดันบทวิเคราะห์ที่อิงพื้นฐานออกมาให้มากกว่าการวิเคราะห์ทางเทคนิค เพื่อเพิ่มฐานนักลงทุนระยะยาวให้มากขึ้น